Een dood, 5 vas wat glo transitoroof beplanFoto: Facebook ŉ Vermeende transitorower is doodgeskiet en vyf verdagtes is in hegtenis geneem in verband met ŉ beplande transitorooftog. Brig. Hangwani Mulaudzi, woordvoerder van die Valke, het gesê beamptes van die Valke se eenheid teen ernstige georganiseerde misdaad in Pietermaritzburg, beamptes van misdaadintelligensie, die spesiale taakmag, die honde-eenheid en ander spesialiseenhede, het ses verdagtes Donderdagoggend buite Phuthaditjhaba in die Vrystaat voorgekeer. Volgens Mulaudzi het die verdagtes glo ŉ transitorooftog beplan. “Die verdagtes is naby Kestell dopgehou en het in twee verskillende voertuie gery. Beamptes het die verdagtes voorgekeer en ŉ skietgeveg het uitgebreek.” Foto: Facebook Mulaudzi het gesê een van die verdagtes is doodgeskiet terwyl die ander vyf, tussen 32 en 42 jaar oud, in hegtenis geneem is. Daar is op twee aanvalsgewere en die twee voertuie, wat vermoedelik gesteel is, beslag gelê. Die vyf verdagtes het ure ná hul inhegtenisneming in die Phuthaditjhaba-landdroshof verskyn. “Die vyf verdagtes, wie se name in dié stadium nie bekend gemaak kan word nie weens veiligheidsredes, word aangekla van poging tot moord, die besit van ongelisensieerde vuurwapens en ammunisie en die besit van vermoedelik gesteelde voertuie.” Meer aanklagte gaan na verwagting bygevoeg word. Lt.genl. Godfrey Lebeya, nasionale Valke-hoof, het die beamptes geloof vir hul vinnige reaksie en die inhegtenisneming van die verdagtes.